Христо Смирненски
Умиращият лев
Българска трагедия

chitanka.info

Умиращият лев[0]

На трикольорна позакърпена постеля

лежи умиращият лев.

Реди се ден след ден, неделя след неделя —

ни мърдане, ни дъх, ни рев.

Споглеждат се финансови ветеринари

и цъкат плахо со язик:

„Каква ужасна болест лева ни удари,

та в немощ легна той за миг!“

Турлаков[1] чеше се по голото си теме:

„Язък, язък за тоз аслан[2]!

Да му дадем чрез „Утро“ и чрез „Ново време“[3]

и мъничко валериан!“

И пъхат му в устата данъчна лъжица

со нова марка „Шеризѐ“[4],

дано проблесне пак живот поне искрица,

дано да стъпи на нозе!

А „Българан“ поглежда ги и се кикоти:

„Какво ще стане, братко мой?

Та тук е само кожата му от банкноти,

а сам в чужбина дреме той!“

[0] Публикация: Българан. Седмично хумористично списание. София, г. VI, бр. 31 от [30 юли] 1921 г., с подпис: Ведбал.

Печата се със следната поправка:

Стих 10: „Язък, язък за тоз аслан!“ вместо „Язък, язък за тоз араслан!“

Стихотворението е написано във връзка с тежката инфлация, която преживява България. Икономическата и финансова криза все повече се задълбочава, през лятото на 1921 г. курсът на българския лев рязко спада. Междусъюзническата комисия по репарациите на 3 юли иска ревизия на гласувания преди пристигането й бюджет за 1921-1922 г. С ревизията на бюджета комисията иска от правителството да създаде източници за изплащане на тежките задължения на България по договора за мир. Ревизията на бюджета обаче не спасява държавата от дефицита, който възлиза на милиони. Изплащането на огромните репарации е непосилно за изнемощялата от войната България. ↑

[1] Турлаков, Марко — деец на БЗНС, министър на железниците, пощите и телеграфите (1919-1920) и министър на финансите в правителството на Стамболийски (1920-1923). ↑

[2] Аслан (тур.) — лъв. ↑

[3] Ново време — информационен буржоазен всекидневник, списван в сензационен стил. Излиза от 1919 г. до 1922 г. ↑

[4] Шеризе — граф Репе де Шеризе — председател на репарационната комисия в София през 1921 г. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.